जान से मारने की धमकी दी; मां के लॉकर में 11 लाख थे, 1 लाख ही बचे
Maharashtra 10th class student demand lakhs from his classmate; महाराष्ट्र के सोलापुर में एक 10वीं कक्षा का छात्र अपने दोस्त से लाखों की वसूली कर रहा था। पुलिस के मुताबिक, वो 9वीं कक्षा में पढ़ने वाले अपने दोस्त को जान से मारने की धमकी देकर उससे पैसे ले रहा था।
महाराष्ट्र के सोलापुर में 10वीं कक्षा के एक छात्र ने उसी स्कूल में पढ़ने वाले अपने दोस्त से 10 लाख रुपए की वसूली की। आरोपी छात्र नौवीं में पढ़ने वाले स्टूडेंट को जान से मारने की धमकी देकर छह महीने तक उससे पैसे लेता रहा।
जब पीड़ित छात्र ने इस बारे में अपने एक रिश्तेदार को बताया तो उस रिश्तेदार ने भी उससे 2 लाख रुपए वसूलने की कोशिश की। हैरान करने वाली बात यह है कि पीड़ित छात्र की मां उसी प्राइवेट स्कूल में टीचर हैं, जहां दोनों छात्र पढ़ते हैं।
कथित वसूली का ये मामला तब सामने आया जब पीड़ित छात्र की मां ने घर का लॉकर चेक किया और उन्हें उसमें रखा कैश नहीं मिला। फिलहाल, पुलिस ने कक्षा 10वीं के छात्र और पीड़ित छात्र के रिश्तेदार के खिलाफ मामला दर्ज कर लिया है।
500 रुपए के लेन-देन से शुरू हुआ वसूली का मामला
पुलिस ने बताया कि 10वीं के स्टूडेंट ने 9वीं के स्टूडेंट से लोन के तौर पर 500 रुपए मांगे थे। बाद में वो इस रकम को लौटा नहीं पाया। इस वजह से दोनों की दोस्ती में खटास आ गई और 9वीं के छात्र ने उसे और पैसे देने से मना कर दिया।
इसके बाद 10वीं का छात्र वसूली करने के लिए 9वीं के छात्र को जान से मारने की धमकी देने लगा। डर और दबाव में आकर 9वीं का छात्र अपनी मां के लॉकर से पैसे निकालकर उसे देने लगा। ये मामला 6 महीने तक चला।
लॉकर में 11 लाख थे, 1 लाख ही बचे
पीड़ित छात्र की मां हर 6 महीने में लॉकर चैक करती थीं। रिपोर्ट्स के मुताबिक, लॉकर में 11 लाख रुपए रखे थे, लेकिन जब पीड़ित की मां ने चेक किया तो सिर्फ एक लाख रुपए ही मिले। इसके बाद पूरा मामला सामने आया। उन्होंने पुलिस को सूचना दी। पुलिस मामले की जांच कर रही है।
महाराष्ट्र में क्राइम से जुड़ी यह खबर भी पढ़ें...
मुंबई में दोस्त की बर्थडे पर हत्या, जिस चाकू से केक काटा, उसी से मारा
मुंबई में 4 लड़कों ने अपने दोस्त के 18वें बर्थडे पर उसकी हत्या कर दी। इनके बीच 10 हजार रुपए का विवाद चल रहा था। घटना 31 मई की है। गिरफ्तार किए गए 4 आरोपियों में 2 नाबालिग भी हैं। हत्या के वक्त आरोपियों ने दोस्त को केक खिलाया और उसी चाकू से मारा, जिससे केक काटा गया था। पूरी खबर पढ़ें...